Broj: 711-I-526-P-248-20/21-04-8

Zagreb, 26. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Michaela Faulenda, viceguvernera Hrvatske narodne banke,** na 117. sjednici, održanoj dana 26. veljače 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Michaela Faulenda, viceguvernera Hrvatske narodne banke (u daljnjem tekstu: HNB), u odnosu na** **istovremeno primanje plaće za profesionalno obnašanje navedene dužnosti i primanje premije za III. stup mirovinskog osiguranja, naknade troškova s osnova premije životnog osiguranja i dar za dijete do 15 godina starosti u 2013.g., 2014.g., 2015.g., 2016.g., 2017.g., 2018.g., 2019.g. i 2020.g., zatim primanje subvencije kamate na odobreni stambeni kredit u 2013.g., 2014.g., 2015.g., 2016.g. i 2017.g., božićnice u 2018.g., 2019.g. i 2020.g. te nagrade za navršene godine staža (jubilarne nagrade) u 2014.g. i 2019.g., neće se pokrenuti, s obzirom da navedena primanja, slijedom odredbi članka 67. Zakona o Hrvatskoj narodnoj banci („Narodne novine“, broj: 75/08., 54/13. i 47/20.), ne predstavljaju dodatnu naknadu za poslove obnašanja navedene javne dužnosti.**

Obrazloženje

Povjerenstvo je na 102. sjednici održanoj 15. listopada 2020.g. donijelo odluku o pokretanju postupka za odlučivanje o sukobu interesa protiv dužnosnice Sandre Švaljek, zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje dužnosti zamjenice gradonačelnika Grada Zagreba, kao i dužnosti zamjenice guvernera HNB-a te primitka prigodnih nagrada do propisanog iznosa (božićnica, naknada za godišnji odmor i sl.), dar djetetu do 15. godine starosti te ostalih primitaka koji se isplaćuju uz plaću i to u 2014. u iznosu od 1.500,00 kn i 600,00 kn, u 2018. u iznosu od 1.950,00 kn i u 2019. u iznosu od 700,00 kn.

Nakon donošenja navedene odluke od 15. listopada 2020.g. u odnosu na dužnosnicu Sandru Švaljek, Povjerenstvo je izvršilo provjeru jesu li i ostali dužnosnici koji dužnost obnašaju u HNB-u primali dodatne naknade koje bi upućivale na moguću povredu članka 7. točke d) ZSSI-a

Člankom 3. stavkom 1. podstavkom 13. ZSSI-a propisano da su guverner, zamjenik guvernera i viceguverner Hrvatske narodne banke dužnosnici u smislu navedenog Zakona, stoga je i Michael Faulend povodom obnašanja gore navedene dužnosti obvezan postupati sukladno odredbama tog Zakona.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Uvidom u podnesena izvješća o imovinskom stanju dužnosnika utvrđeno je da dužnosnik Michael Faulend dužnost viceguvernera HNB-a obnaša profesionalno, za što prima plaću.

Uvidom u Informatički sustav Porezne uprave, utvrđeno je da je dužnosnik u 2014.g., 2015.g., 2016.g., 2017.g., 2018.g. i 2019.g. primio više neoporezivih primitaka, i to: pod šifrom 21 - *dar djetetu do 15 godina starosti*, pod šifrom 22- *prigodne nagrade – božićnica, regres za godišnji odmor i dr.,* pod šifrom 61 – naknada isplate prigodne nagrade – *božićnica, regres za godišnji odmor o dr.,* pod šifrom 60 – *nagrade radnicima za navršene godine staža*.

Nastavno na navedeno, HNB je na zahtjev Povjerenstva dostavio očitovanje Ur,br.: 920/040/20-2/TP od 7. siječnja 2021.g. u kojem se navodi da je Michael Faulend imenovan viceguvernerom HNB-a dana 5. srpnja 2013.g., a drugi šestogodišnji mandat povjeren mu je 12. srpnja 2019.g. U razdoblju u kojem obnaša dužnost viceguvernera HNB-a Michaelu Faulendu su uz plaću, zaključno do 22. prosinca 2020.g., isplaćene sljedeće naknade:

- u 2013.g.:

- premija za III. stup mirovinskog osiguranja u iznosu od 2.280,00 kuna,

- naknada troška s osnove premije životnog osiguranja u neto iznosu od 9.671,94 kune,

- dar za dijete do 15 godina starosti u iznosu od 1.400,00 kuna i

- subvencija kamata na odobreni stambeni kredit u neto iznosu od 10.591,58 kuna;

- u 2014.g.:

- premija za III. stup mirovinskog osiguranja u iznosu od 4.560,00 kuna,

- naknada troška s osnove premije životnog osiguranja u neto iznosu od 29.118,01 kune,

- dar za dijete do 15 godina starosti u iznosu od 1.400,00 kuna,

- subvencija kamata na odobreni stambeni kredit u neto iznosu od 21.136,73 kune i

- nagrada za navršene godine staža (jubilarna nagrada) u neto iznosu od 5.205,33 kune;

- u 2015.g.:

- premija za III. stup mirovinskog osiguranja u iznosu od 4.560,00 kuna,

- naknada troška s osnove premije životnog osiguranja u neto iznosu od 29.109,36 kune,

- dar za dijete do 15 godina starosti u iznosu od 1.400,00 kuna i

- subvencija kamata na odobreni stambeni kredit u neto iznosu od 12.212,10 kune;

- u 2016.g.:

- premija za III. stup mirovinskog osiguranja u iznosu od 4.560,00 kuna,

- naknada troška s osnove premije životnog osiguranja u neto iznosu od 28.897,07 kune,

- dar za dijete do 15 godina starosti u iznosu od 1.400,00 kuna i

- subvencija kamata na odobreni stambeni kredit u neto iznosu od 5.910,32 kune;

- u 2017.g.:

- premija za III. stup mirovinskog osiguranja u iznosu od 4.560,00 kuna,

- naknada troška s osnove premije životnog osiguranja u neto iznosu od 28.655,62 kune, - dar za dijete do 15 godina starosti u iznosu od 700,00 kuna i

- subvencija kamata na odobreni stambeni kredit u neto iznosu od 390,90 kune;

- u 2018.g.:

- premija za III. stup mirovinskog osiguranja u iznosu od 4.560,00 kuna,

- naknada troška s osnove premije životnog osiguranja u neto iznosu od 28.540,67 kune, - dar za dijete do 15 godina starosti u iznosu od 700,00 kuna i

- božićnica u iznosu od 700,00 kuna;

- u 2019.g.:

- premija za III. stup mirovinskog osiguranja u iznosu od 4.560,00 kuna naknada troška s osnove premije životnog osiguranja u neto iznosu od 28.462,91 kune,

- dar za dijete do 15 godina starosti u iznosu od 700,00 kuna,

- božićnica u iznosu od 700,00 kuna,

- nagrada za navršene godine staža (jubilarna nagrada) u neto iznosu od 7.116,32 kune i

- naknada po osnovi korištenja privatnog osobnog vozila u službene svrhe u neto iznosu od 18.188,62 kune;

- u 2020.g.:

- premija za III. stup mirovinskog osiguranja u iznosu od 4.560,00 kuna,

- naknada troška s osnove premije životnog osiguranja u neto iznosu od 28.857,10 kune, - dar za dijete do 15 godina starosti u iznosu od 700,00 kuna i

- božićnica u iznosu od 700,00 kuna naknada po osnovi korištenja privatnog osobnog vozila u službene svrhe u neto iznosu od 32.799,98 kuna.

U očitovanju HNB-a nadalje se navodi da su navedeni iznosi isplaćivani na temelju odredbe članka 67. stavka 1. Zakona o Hrvatskoj narodnoj banci ("Narodne novine" broj 75/08., 54/13. i 47/20.) te na temelju općih akata Hrvatske narodne banke koje je donio guverner Hrvatske narodne banke. Naime, guverner, zamjenik guvernera i viceguverneri HNB-a zaposlenici su u radnom odnosu na neodređeno vrijeme u Hrvatskoj narodnoj banci pa se sva materijalna prava, uključujući i pravo na prigodne isplate (kao što je božićnica) odnose i na njih.

Guverner HNB-a donosi akte iz svoje nadležnosti, pa tako i opće akte kojima se utvrđuju prava, obveze i odgovornosti zaposlenika HNB-a, samostalno na temelju članka 43. stavka 2. točke 9. Zakona o HNB-u te odredbe članka 10. stavka 2. Statuta HNB-a.

Premije za III. stup mirovinskog osiguranja isplaćivane su temeljem Odluke guvernera o pravu zaposlenika Hrvatske narodne banke na naknadu troška po osnovi premija dopunskog odnosno privatnog zdravstvenog osiguranja, pravu na naknadu troška po osnovi premija životnog osiguranja, pravu na naknadu troška po osnovi korištenja sportsko-rekreativnih programa i pravu na uplatu premija dobrovoljnog mirovinskog osiguranja (III mirovinski stup), (O.br. 28-020/02-11/ŽR od 3.3.2011. s njenim izmjenama i dopunama utvrđenim Odlukom O.br. 370-020/12-11/ŽR od 22.12.2011., O.br. 321-020/12-13/BV od 31.12.2013. i O.br. 399-020/12-16/BV od 21.12.2016.), naknade troškova po osnovi premija životnog osiguranja temeljem Odluke guvernera o ostvarivanju prava na životno osiguranje i prava na naknadu troškova po osnovi životnog osiguranja u Hrvatskoj narodnoj banci (Odluke broj: O.br. 220-020/07-11/ŽR od 16.8.2011. s njenim izmjenama i dopunama utvrđenim Odlukama, O.br. 207-020/09-13/BV od 2.9.2013., O.br. 76-020/02-14/BV od 28.2.2014. i O.br. 500-020/12-14/BV od 15.12.2014., zatim Odluke o ostvarivanju prava na naknadu troškova po osnovi životnog osiguranja u Hrvatskoj narodnoj banci, O.br. 306-020/10-18/BV od 22.10.2018., O.br. 143-020/06-19/BV od 26.6.2019. s izmjenom i dopunom O.br. 245-020/07-20/BV od 27.7.2020.)

Subvencija kamata na odobreni stambeni kredit isplaćivana je temeljem Pravilnika o rješavanju stambenih potreba zaposlenika Hrvatske narodne banke (ev. broj: 174/2009 od 15.5.2009. s izmjenama i dopunama ev. broj: 194/2012 od 30.1.2012. i ev. broj: 247/2016 od 16.12.2016.), jubilarna nagrada temeljem Pravilnika o plaćama i ostalim primicima u Hrvatskoj narodnoj banci (Pravilnik o plaćama i drugim primanjima zaposlenika u Hrvatskoj narodnoj banci ev. br. 1,60/07 od 20.6.2007. s njegovim izmjenama i dopunama ev. br. 185/2010 od 2.12.2010., 187/2011 od3.3.2011., 192/2012 od 25.4.2012., 204/2013 od 28.6.2013., 207/2013 od 11.7.2013. i 212/2013 od 2.9.2013.; Pravilnik o plaćama i drugim primanjima zaposlenika u Hrvatskoj narodnoj banci ev. br. 222/2014 od 9.6.2014.; Pravilnik o plaćama i drugim primanjima zaposlenika u Hrvatskoj narodnoj banci ev. br. 233/2015 od 1.6.2015. s njegovim izmjenama i dopunama ev.br. 255/2017 od 18.7.2017.; Pravilnik o plaćama i drugim primanjima zaposlenika u Hrvatskoj narodnoj banci ev. br. 262/2018 od 21.2.2018. s njegovim izmjenama i dopunama ev.br. 276/2018 od 23.7.2018., 284/2018 od 16.10.2018. i 297/2019 od 24.5.2019., Pravilnik o plaćama i ostalim primicima u Hrvatskoj narodnoj banci ev. br. 310/2020 od 2.1.2020. s njegovim dopunama ev.br. 325/2020 od 7.7.2020.), a naknada po osnovi korištenja privatnog automobila u službene svrhe temeljem Pravilnika o kontinuiranom korištenju vozila za osobni prijevoz (ev.br. 285/2018 od 16.10.2018.) i Odluke kojom se odobrava viceguverneru Michaelu Faulendu korištenje vozila za osobni prijevoz (O. br. 240- 040/09-19/TP od 10.09.2019.).

Nadalje, guverner Hrvatske narodne banke je u 2013. (O.br. 289-020/11-13/BV od 22.11.2013.), 2014. (O. br. 441 -020/11-14/BV od 24.11.2014.), 2015. (O. br. 284-020/11-15/BV od 23.11.2015.), 2016. (O. br. 349-020/11-16/BV od 18.11.2016.), 2017. (O. br. 314-020/11-17/BV od 16.11.2017.), 2018. (O. br. 344-020/11-18/BV od 21.11.2018.), 2019. (O. br. 309-020/11-19/BV od 19.11.2019.) i 2020. (O. br. 375-020/11-20/BV od 24.11.2020.) donio Odluke o isplati dara za dijete i to roditeljima djece do 15 godina starosti ili koja su u toj godini navršila 15 godina. Guverner je također donio Odluku, O. br. 346-020/11 -18 od 21.11.2018., na temelju koje je zaposlenicima Hrvatske narodne banke povodom blagdana isplaćen neto iznos od 700,00 kn u 2018. godini, Odluku, O.br. 308-020/11-19/BV od 19.11.2019., na temelju koje je zaposlenicima Hrvatske narodne banke isplaćen neto iznos od 700,00 kn u 2019. godini, kao i Odluku, O.br. 374-020/11-20/BV od 24.11.2020., na temelju koje je zaposlenicima Hrvatske narodne banke isplaćen neto iznos od 700,00 kn u 2020. godini.

U prilogu očitovanja dostavljaju se gore navedeni pravilnici i odluke, kao i Statut Hrvatske narodne banke, Z. br. 2302/18 od 12. 9. 2018., kao i Izmjene i dopune Statuta, Z. br. 2369/19 od 9.10.2019. te Izmjene Statuta Z.br. 418-2451-010/10-20/BV od 14.10.2020.

Člankom 7. podstavkom d) ZSSI-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti.

S obzirom da iz prikupljene dokumentacije proizlazi da su dužnosniku Michaelu Faulendu istovremeno uz primanje plaće za obnašanje dužnosti viceguvernera HNB-a isplaćene i prigodne naknade do propisanog iznosa te drugi primici koji se isplaćuju uz plaću, Povjerenstvo je u predmetnom postupku utvrđivalo predstavljaju li navedeni primici moguću povredu članka 7. podstavka d) ZSSI-a.

Člankom 67. stavkom 1. Zakona o Hrvatskoj narodnoj banci („Narodne novine“ broj: 75/08.), koji je donesen 2008.g., bilo je propisano da za vrijeme obnašanja dužnosti guverner, zamjenik guvernera i viceguverneri HNB-a imaju pravo na plaću te ostala materijalna i druga prava iz radnog odnosa u skladu s općim aktima Hrvatske narodne banke. Stavkom 2. istog članka propisano je da se na prava i obveze guvernera, zamjenika guvernera i viceguvernera HNB-a, koji nisu utvrđeni ovim Zakonom ili Statutom Hrvatske narodne banke, primjenjuje Zakon o sprječavanju sukoba interesa u obnašanju javnih dužnosti. navedena odredba nije se mijenjala. Navedena odredba nije mijenjana kasnijim izmjenama i dopunama navedenog Zakona iz 2013.g. i 2020.g.

Člankom 10. Statuta HNB-a propisano je da guverner HNB-a upravlja i rukovodi poslovanjem HNB-a i organizira njezin rad. Guverner donosi akte iz svoje nadležnosti samostalno, a ovlašten je donositi upute radi jedinstvene primjene propisa i odluka koje donosi savjet HNB-. Člankom 23. Statuta HNB-a propisano je da o pravima i obvezama zaposlenika Hrvatske narodne banke iz radnog odnosa i u vezi s radnim odnosom odlučuje guverner HNB-a. Prava i obveze iz radnog odnosa guvernera, zamjenika guvernera i viceguvernera uređuju se ugovorom o radu u skladu sa Zakonom o radu, Zakonom o Hrvatskoj narodnoj banci, Statutom i općim aktima HNB-a.

Na temelju ovlasti koje proizlaze iz Statuta HNB-a guverner HNB-a donio je Pravilnik o plaćama i drugim primanjima zaposlenika u HNB-u iz lipnja 2014.g.; Pravilnik o plaćama i drugim primanjima zaposlenika u HNB-u iz lipnja 2015.g. s izmjenama iz srpnja 2017.g.; Pravilnik o plaćama i drugim primanjima zaposlenika u HNB-u iz veljače 2018.g. s njegovim izmjenama i dopunama iz srpnja i listopada 2018.g. te svibnja 2019.g. i Pravilnik o plaćama i ostalim primicima u HNB-u iz siječnja 2020.g. s njegovim dopunama iz srpnja 2020.g. na temelju kojeg je Michaelu Faulendu isplaćena jubilarna nagrada.

Nadalje, subvencija kamata na odobreni stambeni kredit dužnosniku je isplaćivana temeljem Pravilnika o rješavanju stambenih potreba zaposlenika Hrvatske narodne banke koji je također donio guverner HNB-a na temelju ovlasti koja proizlazi iz Statuta, a dar za dijete do 15 godina starosti, kao i naknada povodom blagdana (božićnica), premija za III. stup mirovinskog osiguranja i naknadu troškova po osnovi premija životnog osiguranja isplaćivani su temeljem odluka guvernera HNB-a koje je guverner donio sukladno svojim Zakonom i Statutom propisanim ovlastima.

Slijedom gore navedenog, Povjerenstvo utvrđuje kako je Zakonom o HNB-u izričito propisano kako guverner, zamjenik guvernera i viceguverneri HNB-a za vrijeme obnašanja dužnosti imaju pravo na plaću te ostala materijalna i druga prava iz radnog odnosa, u skladu s općim aktima HNB-a te da se na prava i obveze guvernera, zamjenika guvernera i viceguvernera HNB-a, koji nisu utvrđeni navedenim Zakonom ili Statutom HNB-a, primjenjuje Zakon o sprječavanju sukoba interesa u obnašanju javnih dužnosti, odnosno ZSSI. U tom smislu odredbe Zakona o HNB-u su, u ovom dijelu, *lex specialis* u odnosu na odredbe ZSSI-a te imaju prednost u primjeni. S obzirom da je člankom 23. Statuta HNB-a propisano da o pravima i obvezama zaposlenika Hrvatske narodne banke iz radnog odnosa i u vezi s radnim odnosom odlučuje guverner Hrvatske narodne banke, Povjerenstvo zaključuje kako se primanje prigodnih naknada, u vidu božićnica, po odluci guvernera HNB-a, donesenoj na temelju Statuta HNB-a, ne smatra zabranjenim primanjem dodatnih naknada za poslove obnašanja dužnosti viceguvernera HNB-a.

Povjerenstvo pritom ističe kako je u vrijeme donošenja Zakona o HNB-u 2008.g. bio na snazi Zakon o sprječavanju sukoba interesa u obnašanju javnih dužnosti („Narodne novine“, broj: 163/03., 94/04., 48/05., 141/06., 60/08.), koji je u članku 6. propisivao zabranjena djelovanja dužnosnika. Podstavkom d) navedenog članka bilo je propisano da je dužnosnicima zabranjeno primiti dodatnu naknadu za poslove obnašanja javnih dužnosti. Stupanjem na snagu ZSSI-a 2011.g. prestao je važiti Zakon o sprječavanju sukoba interesa u obnašanju javnih dužnosti, ali je novi ZSSI u članku 7. podstavku d) propisivao predmetnu zabranu na jednak način kao i ranije važeći Zakon. Stoga Povjerenstvo utvrđuje kako se odredba članka 67. Zakona o HNB-u, koja je na snazi ostala nepromijenjena od 2008.g. do danas, može na odgovarajući način primjenjivati, bez obzira što se ista referira na Zakon koji je prestao važiti 2011.g.

Slijedom navedenog, istovremeno primanje plaće za profesionalno obnašanje dužnosti viceguvernera Hrvatske narodne banke i primanje naknada navedenih u izreci ovog akta ne predstavlja povredu članka 7 podstavka d) ZSSI-a, obzirom da isplata istih, slijedom odredbi članka 67. Zakona o Hrvatskoj narodnoj banci i gore navedenog, ne predstavlja dodatnu naknadu za poslove obnašanja navedene javne dužnosti.

Povjerenstvo je stoga donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Michael Faulend, osobnom dostavom
2. Objava na internetskoj stranici Povjerenstva
3. Pismohrana